《效范景仁侍郎次韵和君实端明长句奉呈龙舒杨》
宋代·苏颂

公居幽绝谁能纪，欲到应须劳屐齿。
从官出入路萦纡，况今又屐藩龙舒。
人在天南居在北，乡心千里云山碧。
山庭不用勒移文，时乐中和归未得。
他年若寻仙老会，洛下诸公尽中外。
百二十坊山水间，甲第相望门巷对。
过从不独赏芳珍，造适何妨谈道真。
回头却望朝市里，多少思归未屐人。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。